text: এস্তোনিয়ার বিরুদ্ধে ৫ গোল করায় মেসির নামে মামলা করলো ব্রাজিল ফ্যান বদরুল
  ১৬৬৯	পঠিত ০ ... ১৩:২৪, জুন ০৬, ২০২২
  রোববার রাতে এক আন্তর্জাতিক প্রীতি ম্যাচে এস্তোনিয়ার বিরুদ্ধে ৫ গোল করেন আর্জেন্টাইন ফুটবলার লিওনেল মেসি। ম্যাচটি আর্জেন্টিনা জিতেও নেয় ৫-০ গোলে।
  তবে ম্যাচের পর পর আজ সকালে মেসির বিরুদ্ধে মামলা করেছেন বদরুল নামের এক ব্রাজিল ফ্যান। একটি অবিশ্বস্ত সূত্র থেকে থেকে জানা যায়, এস্তোনিয়ার মত ছোটদলের বিরুদ্ধে এভাবে হিসেব ছাড়া গোল করায় মেসির উপর ক্ষেপেছেন তিনি।
  মেসির এমন দায়িত্বজ্ঞানহীন কর্মকাণ্ডকে ফুটবলের জন্য হুমকি স্বরূপ উল্লেখ করে বদরুল বলেন, 'এভাবে ছোট দলদের হিসেব ছাড়া গোল দিলে তো ওরা খেলার আগ্রহ হারিয়ে ফেলবে। হয়তো আর ফুটবলই খেলবে না। এটা তো ফুটবলের জন্য ক্ষতি। মেসির মত একজন মানুষ কীভাবে এমন দায়িত্বজ্ঞানহীন কাজ করতে পারে!'
  এইসময় ফুটবলের স্বার্থে নিজেদের আত্মত্যাগের কথা উল্লেখ করেন বদরুল। তিনি বলেন, 'এই এস্তোনিয়ার সাথে আমরা খেলছি। একটা জিতছি, একটা হারছি। আমরা চাইলে কি ওদেরকে ৭-৮ গোল দিতে পারতাম না? কিন্তু ফুটবলের এগিয়ে যাওয়ার স্বার্থে আমরা তা করিনি।'
  জার্মানির সাথে বিশ্বকাপের একটি ম্যাচের উল্লেখ করে বদরুল আরও বলেন, 'মনে আছে, জার্মানির মত পিছিয়ে পড়া একটা দেশের সাথে ৭ গোল খেয়ে আমরা ওদেরকে মোটিভেশন দিছিলাম। একইভাবে কিন্তু আর্জেন্টিনাও গতরাতে এস্তোনিয়াকে মোটিভেশন দিতে পারতো। ফুটবলের স্বার্থে এভাবে আমাদের মত বড় দল এগিয়ে না আসলে কে আসবে বলেন!'